Ընտանիքը տեղափոխվում է Կահիրեի Հելիոպոլիս նորակառույց թաղամասը եւ 1931-ին 20 տարեկանում Սիմոնը դառնում է նկարչության եւ գեղագիտության դասատու Նուբարյան ազգային վարժարանում: Այդ պաշտոնը նա պահպանում է ավելի քան մեկ տասնամյակ: 1935-ին միաժամանակ սկսում է հետեւել հարավսլավացի նկարիչ Յարո Հիլբերտի մասնավոր դպրոցի դասընթացներին, եւ չորս տարիների ընթացքում ձեռք բերած լուրջ ակադեմիական կրթությունը հնարավորություն է ընձեռում նրան դառնալու կայացած դիմանկարիչ: